Krašto žmonių likimai…

**ŽEMAIČIŲ VAIKŲ MOKYTOJAS IŠ SĖLIŲ KRAŠTO**

Antanas J. Bražiūnas

Jaukus šiandieninis Svėdasų miestelis gilioje senovėje buvo tarytum pasienio vietovė. Per Svėdasus ėjo riba, skirianti lietuvių (aukštaičių) ir sėlių gentis. Link dabartinių Kamajų gyveno sėliai. “Poetingas tai kraštas, pilnas giliausios senovės atminimų”,-rašė Vaižgantas. Senus laikus mena Juodonių piliakalnis, stūksantis pakelėje tarp Svėdasų ir Kamajų. Piliakalnis ir jo papėdė išsaugojo daug vertingų senovės buities daiktų, archeologų surastų ir praturtinusių mūsų žinias apie to krašto senovę. O literatūros klasikas tas vietas- savo gimtinę aprašė labai gražiai: “…Saulius…žiūri į malonų gimtinį slėnį, kur viso jų sodžiaus laukai atgulę. Laukai puikūs, kalneliais kuproti, upeliu gembėti, pievelėmis pamarginti, tokia įvairybė, jog šimto žingsnių nerasi vienodumo.

Aure, gimtasis sodžius pačiame viduslėnyje apaugęs tankiais ir senais medžiais, lyg vienas ištisas sodelis…Toliau antras milžino kirtimas- tarpukalnė , kur aukštas Juodonių piliakalnis, Valiulio saugomas, iš senų senovės sargybą sergsti” ( Vaižgantas. Saulius).

Deja, gyvenimas juodoniškiams nebuvo nei poetiškas, nei lengvas. Žinoma, kad baudžiavos metais kaimas priklausė Savičiūnų dvarui, kurio žemės ribojosi su Tyzenhauzų valdomis, siekusiomis 2200 valakų. Išlikę pasakojimai apie baudžiauninkų gyvenimą, ponų savivalę, leidžia mums įsivaizduoti sunkią to meto žemdirbio dalią.

Lietuvos Valstybės archyve saugomuose Svėdasų parapijos metrikuose, kurių įrašai prasideda 1702 metais, gimimo metrikų knygoje randame, kad 1740 metų balandžio mėnesio 10 dieną pakrikštytas Morkus, gimęs Juodonių kaimo gyventojų Simono ir Ievos Bražiūnų šeimoje. Karta keičia kartą. Išeinantieji gula amžinojo poilsio toje pačioje savo prakaitu aplaistytoje žemelėje, kaimo kapinaitėse, o juos keičia jaunesni. Vienas iš Morkaus Bražiūno tiesioginių palikuonių- Antanas Bražiūnas, vedęs Veroniką Dagytę, devynioliktojo amžiaus pabaigoje, dvidešimtojo pradžioje augino šešis vaikus : Praną, Kazį, Joną, Feliksą, Juozą ir Bronę. Šeima turėjo pusę valako (10-11 ha) žemės, vėliau prisipirko dar tris hektarus. Po kaimo padalijimo į vienkiemius gautame sklype augo krūmai, gulėjo akmenys. Norint pasididinti dirbamos žemės plotą reikėjo išrauti krūmus, išversti ir išvežti akmenis. Didelių akmenų nei pajudinti nei išvežti buvo neįmanoma, nes darbo jėga buvo tik vaikai. Mažieji darbininkai šalia didelių akmenų kasė gilias duobes, tokias, kad akmenį palaidojus ir duobę užkasus akmens nepasiektų plūgas. Duobę reikėjo iškasti prie pat akmens, kad jį galima būtų įversti. Toks darbas buvo labai pavojingas, nes akmuo galėjo per anksti įgriūti duobėn ir prispausti kasėjus. Sunkiu, pavojingu darbu šeima pasididino ariamos žemės plotą.

Feliksas, ketvirtasis iš eilės Antano ir Veronikos Bražiūnų sūnus, vos pažinęs raides labai pamėgo skaityti. Mama jį dažnai rasdavo miegantį ant atverstos knygos prie degančios spinksulės. Knygos sužadino norą mokytis, šviestis. Mokslai prasidėjo Kunigiškių pradžios mokykloje. Po to- Užpalių progimnazija, Skapiškio mokytojų kursai, Karo mokykla.

Jaunas mokytojas, atsargos karininkas, paskiriamas į Žemaitiją- Kretingos apskrities Salantų valsčiaus Klausgalvių pradžios mokyklą. Po metų Feliksas Bražiūnas skiriamas Salantų pradžios mokyklos, kuriai priklausė dar ir Šaučikų bei Baidotų mokyklos, vedėju. Salantuose sukuria šeimą. Žmona Agota – taip pat mokytoja, pradėjusi mokytojauti ankstyvoje jaunystėje, dar prieš baigdama mokslus. Jie, kartu su kitais mokytojais, ugdo žemaičių jaunimą Salantuose.

Feliksas siunčiamas į žemės ūkio kursus Dotnuvoje, į sodininkystės ir daržininkystės kursus prie Kauno botanikos sodo. Be darbo mokykloje įgytas žinias jis pritaiko skaitydamas paskaitas ūkininkams kaimuose. Atsargos karininkas paskiriamas šaulių būrio vadu. Jo vadovaujami šauliai imasi aktyvios kultūrinės veiklos- organizuoja chorą, stato spektaklius, ruošia šventes, minėjimus. Skatinama, remiama ir kitų organizacijų veikla. Feliksui Bražiūnui suteikiamas vyr. leitenanto laipsnis, jis apdovanojamas Šaulių žvaigžde ir kitais apdovanojimais. Jaunimo švietimas ir patriotinis auklėjimas, aktyvi visuomeninė veikla nepatiko negausiems Salantų komunistams, kurių žymiausia buvo Birutė Abdulskaitė, 1940 metais vežusi „Stalino saulę“ į Lietuvą, o prasidėjus sovietinei okupacijai tapusi skundike ir represijų talkininke.

Feliksas Bražiūnas buvo suimtas 1940 metų birželio 13 dieną Kaune, mokytojų suvažiavimo metu. Pervežus į Kretingą prasidėjo tardymai, kalinimas garsiajame „šv. Antano namelyje“-NKVD užgrobtame pranciškonų vienuolyno pastate.

Iš Felikso Bražiūno atsiminimų:

Kretingoje tardė rusų tardytojai, bet tardymo kambariuose matėsi Mosėdžio Jurgaitis, Salantų B. Abdulskaitė. Tardydavo naktimis. Vesdami tardyti ant rankų uždėdavo grandines, arba surakindavo po du. Tardymai būdavo žiaurūs, ypač patekus tardymui po buvusio Kretingos apskrities advokato Vlado Petronaičio tardymo (V. Petronaitis kartu su kitais 75 Telšių kalėjimo kaliniais buvo bolševikų nukankintas Rainių miškelyje iš 1941m. birželio 24 į 25 d.-A.J.B.) V. Petronaitis puikiai žinojo įstatymus ir labai įsiutindavo tardytoją. Tardytojas labai siusdavo, kai negaudavo tinkamo jam atsakymo į klausimus. Mano atsakymas būdavo trumpas : esu atsargos karininkas, vadovavau šaulių būriui, šaulių organizacija buvo nepartinė. Nesu koks nusikaltėlis, kad iš manęs reikėtų jėga reikalauti prisipažinti kuom nesu nusikaltęs. Buvo mėginimų panaudoti fizinę jėgą, bet aš pagriebiau kėdę ir sušukau :“Žūsiu aš, bet ir tu gyvas neišeisi!” Tada aprimo.

Visą straipsnį skaitykite žurnale